Nerazîbûnên Dijî Helwesta Tund ya Hember Sûrîyên Penaber li Stenbolê Zêde Dibin
Walîtîya Stenbolê ji Sûrîyan xwest ku heta 20 Tebaxê jî Stenbolê derkevin, lê berevankarên mafên mirovan dijî wê nezarîbûnên xwe bilind dikin
Walîtîya Stenbolê li ser Sûrîyên ku li Stenbolê dijîn daxuyanîyek da û ji wan xwest ku heta 20 Tebaxê jî wî bajarî derkevin. Daxuyanî dide zanîn ku divê herkes li bajarên ku navên wan lê hatine tomar kirin, bijîn û nabe ku ew li Stenbolê bimînin. Li gor walîtîya Stenbolê, 547.479 ji wan Sûrî, 1 mîlyon û 69.860 bîyanî yên tomarkirî xwedîyê îzin in ku li Stenbolê bijîn. Piştî vê daxuyanîyê aktîvîstên kempeyna "Em hemû koçber in, ji nijadperestiyê re na' jî li dijî koçberî û dersînorkirinê, daxuyanîke dan. Di daxuyanîyê de hat gotin ku “Li gorî danezana Cîhanî ya Mafên Mirovan bicîhbûna penaberan a li welatekî mafên mirovan e.” Parêzer Gulden Sonmez anî ziman ku penaberî ne rewşek hêsan e. "Bi sedan mirov ji destdirêjîya zayendî û êşkencê revîyan û hatin Tirkîyê. Di demên dawî de penaber rastî êrîşên nijadperest û cudakarîyê tên.” Wê got. Berevankara mafên penaberan Yildiz Onen ku daxuyanî xwendibû got ku penaberên destkelepçekirî bi otobusan dişînin navendê vegerandinê û ew tî û birçî tên hiştin. Tirkîye carna penaberên Sûrî neçar dihêle ku ew vegerîn nava herêmên şer. Onen bi bîr xist ku li gor Danezana Mafên Mirovan a Gerdûnî, mafê stargeh û parastinê mafê gerdûnî ye û divê herkes li dijî êrîşan werin parastin.